I denne uge er der VM i paradressur i Tryon i USA. Tirsdag var det Thistedboen Susanne Jensby Sunesen, der skulle vise, hvad hun kan. Pararytteren klarede sit ridt til 73.146 procent, og den præstation var så god, at det blev til en plads på medaljeskamlen. Susanne Jensby Sunesen fik nemlig en bronzemedalje i grad fire. Hollænderen Sanne Voets tog guldet. - Vi havde en plan om, at vi skulle ride den sikkert rundt og ikke lave nogle store fejl. Jeg synes, det gik rigtig fint. Der var nogle små ting, som vi vil se på teamtesten senere på ugen. Så jeg er rigtig glad og tilfreds, siger Susanne Jensby Jensen i en pressemeddelelse. Det danske landshold i paradressur har fået et rigtig godt resultat til VM. Udover Susanne Jensby Sunesens bronzemedalje er det nemlig også blevet til en guldmedalje til dressurrytteren Stinna Tange Kaastrup fra Odense. Det er resultater, der glæder landstræneren: -  Jeg er meget glad og tilfreds. Vi ramte lige præcis det niveau, vi skulle og fulgte den gameplan, vi havde aftalt hjemmefra, hvilket godt kan være svært på førstedagen. Så det er jo fantastisk, siger Astrid Gemal, der er landstræner i paradressur. Senere på ugen venter en holdkonkurrence og en mulighed for at kvalificere sig til de Paralympiske Lege i Tokyo i 2020. Adgangsbilletten til Tokyo er en plads i top tre i holdkonkurrencen.

Referat:
Susanne Jensby Sunesen fra Thisted har redet sig til en 3. plads i verdensmesterskabet i paradressur i USA.